Med klubbens 6. sejr på stribe skal meget gå galt, før Jammerbugt FC ikke rykker op i 1. division til næste sæson.

Det ser godt ud for Jammerbugt FC, efter de lørdag eftermiddag fortsatte deres sejrstribe med slutresultatet 1-0 over Middelfart. Med dagens sejr har den nordjyske 2. divisionsklub vundet de seneste seks kampe. Det har sendt holdet på en førsteplads foran B.93, som det meste af sæsonen har kæmpet i direkte kamp mod Jammerbugt FC om toppen af tabellen i 2. division. Og med bare fire kampe tilbage, før sæsonen er ovre, er der chancer for, at Jammerbugt FC rykker op i 1. division til næste sommer. Målfattig kamp førte til tre point for vendelboerne Det var Jammerbugt FC der havde hjemmebanefordelen i Pandrup, da kampen blev fløjtet i gang klokken 14.00 lørdag eftermiddag. Allerede efter 22 minutter var det hjemmeholdets Lasse Storvang, der sendte bolden i nettet bag Middelfarts målvogter. På trods af dårligt spil fra Jammerbugt FC skulle det ene mål vise sig at blive nok til at sikre Jammerbugt FC tre point fra dagens opgør. - Jeg tror, vi spiller vores dårligste kamp i år i dag, siger cheftræner, Bo Zinck, og fortsætter: - Men vi fighter os til kampen i dag. Hvis vi fighter på samme måde i de resterende kampe, kan vi vinde alle kampe. Jammerbugt FC har efter dagens kamp 50 point, mens B.93 ligger på en andenplads med 44 point med bare fire kampe tilbage for begge hold. Bo Zinck fortæller, at holdet ser frem mod næste kamp på lørdag den 15. maj, hvor holdet fra Pandrup skal på udebanetogt i Næsby. Men inden da stor klubben overfor endnu en stor beslutning. På tirsdag afholder Jetsmark IF ekstraordinær generalforsamling for at beslutte, om Jammerbugt FC, som er en del af Jetsmark IF skal sælges til en tysk storinvestor. Læs meget mere om det lige her: